Kristen Michal		
Eesti Vabariigi peaminister		
	
 	14.11.2024 nr 1-12/1282 - 1	

Koostöö Tallinna haiglavõrgu kujundamisel		
	
Austatud härra peaminister Kristen Michal

Olen teiega igati nõus, et avalik diskussioon pealinna haiglavõrgu üle on siiani keskendunud liialt uue meditsiinilinnaku vajadusele. See vajadus on muidugi ilmselge ja selles ei pea ma õnneks teid kui pikaajalist pealinna volikogu liidrit veenma. Oleme me ju teiega koos toetanud nii uue haigla detailplaneeringut kui ka rahastamisotsuseid. 

Kui eelmine linnapea soovis piirduda Tallinna haigla projekti realiseerimisel vaid betoonivaluga, siis mina olen algusest peale pidanud oluliseks, et uus taristu tooks kaasa ka sisulise kvaliteedi, teenuste kättesaadavuse ja efektiivsuse tõusu. Just seepärast oleme teinud esmakordselt ajaloos riigile pakkumise asendada hetkel kehtiv segavastutus selge korraldusega, kus kõik Tallinna haiglad koondatakse ühte sihtasutusse või äriühingusse, mille asutab riik koos linnaga.

Käivitasime suvel Sotsiaalministeeriumi ja Tallinna linna vahel töörühma, et luua konkreetne tegevuskava haiglate ühendamiseks. Töörühm on jõudmas oma tööga lõpusirgele ning peagi jõuab  poliitikute lauale põhimõtteline valik – kas me lähme selle viimase kahe kümnendi tõsiseima tervishoiureformiga edasi või veeretame taas muna, nagu viimasel ajal Eesti poliitikas on kombeks. 

Loomulikult peame selle reformi kontekstis jõudma kokkuleppele ka uue meditsiinilinnaku rahastamise küsimuses. Nagu olen varemgi kinnitanud, on Tallinna linn valmis uut haiglat kaasrahastama, ehkki eriarstiabi ei kuulu kohaliku omavalitsuse kohustuslike ülesannete hulka. Pealinnana mõistame oma rolli Eesti pealinnana ning soovime kanda seda väärikalt. Samas mõistame teie juhitava valitsuse kitsaid rahalisi võimalusi.

Sellest lähtuvalt oleme analüüsinud erinevaid finantseerimisskeeme, mis võimaldavad riigil otsustada uue haigla kaasrahastamine viisil, mis on riigieelarvele minimaalselt koormav. Heal meelel tutvustame oma mõtteid teile esimesel võimalusel. 

Ülaltoodust lähtuvalt teen ettepaneku kohtuda teiega Tallinna haiglavõrgu tuleviku teemal. Tallinna linna jaoks on oluline saada selgus riigi otsusevalmiduse osas juba sellel aastal, kuna sellest sõltuvad mitmeid meie enda tegevused. Olen tänulik, kui leiate oma tihedas ajakavas võimaluse sellise kohtumise jaoks.
	
Lugupidamisega	

(allkirjastatud digitaalselt)	
Jevgeni Ossinovski	
linnapea